遊黄楊巖
作者：陳世卿
朝代：宋

paragraphs: 朔風夜號空，于隅幾枝木。
深山自春色，芳草不凋綠。
朋來得進遊，招提藏翠麓。
新酒赤如丹，竹萌肥勝肉。
一醉出門去，缺月掛修竹。
歸路沙溪淺，危橋濺寒玉。
夜過渭濱居，門庭應不俗。
對座寂無言，泉聲如擊築。
宗明更可人，相邀勤秉燭。
開緘得捷音，豺狼俱面北。
迴櫂今可矣，賞心嗟未足。
西去有奇巖，祥雲覆華屋。
箕踞列千人，未充空洞腹。
更約林宗俱，來伴白雲宿。